上周日記者趁復活兼清明五天長假重臨首都廣場，劏場1樓約200個舖，入伙一年多，當年原由運動品牌租用多個相連舖位已退租，空空如也，全層租客屈指可數，保守估計出租率約一成，正值下午2時，駐足1小時，人流不足一百。半年前接受本報訪問的租客黎先生在場內賣手機配件，再次受訪，「人流無改變，每日以百計……」該場今年初推月租1,000元、租約期3個月的推廣，一度吸引不少租戶進駐，「嗰份租約完咗，業主加至月租2,000元，啲人試咗3個月，覺得冇人行，咪走囉！本來呢條街（直指最旺人流商舖）填滿租客，但而家走咗一半」。